**Natália Točeková, 2. kategória, poézia**

**ZUŠ Jána Melkoviča, Okružná 9, 064 01 Stará Ľubovňa**

**x x x**

obloha predala stromom

svoj hviezdny tovar

sever patrí vtákom

so stratenými pierkami

rozsievajú

nádej

kvetinovým záhradám

nemohúca zima

už poskakuje na jednej nohe

po mrakoch

za náhliacim sa marcom

**chodím po strede cesty**

biele tenisky

splývajú s čiarou

cez medzery postavím most

šnúrky sú zábradlie

pozerám sa do očí

diaľke

nestrácam rovnováhu

v búrke

čakám

chcem nájsť svoj pevný bod

bezpečnú pevninu

**x x x**

tiene sa s nami hrajú na schovávačku

hľadám ako prvá

prázdno ma predbehne

žiarovka na mňa kričí

roztrhla mi moju bezpečnú tmu

vietor opäť všetko prekrútil

naráža do očí

pravda sa rozbila na ľadové kúsky

chlad ma robí nahou

mesiac si ma prezerá

zlomenú

tichom

hanba je búrka

**v galérii**

ľahký pohyb farieb

lámanie svetla

preskupovanie

obrazy sa menia

kráčam po (ne)harmónii

z tieňov

v očiach

mi zamŕza paleta

som zlodejka